# 4. Imos polo reto

## Glosario

## Código QR

Definición:

  Tipo de códigos de barras que almacenan información.

Exemplo:

  Todos os smartphones teñen instalado un lector de códigos QR.

## Documentar

Definición:

  Proporcionar información.

Exemplo:

  Para facer o traballo tivo que documentarse ben sobre a historia dos Celtas.

## Entidade

Definición:

  Calquera tipo de asociación de varias partes.

Exemplo:

  Esa entidade bancaria ten moitas oficinas.

## Filólogo ou filóloga

Definición:

  Persoa que estuda a lingua e a literatura.

Exemplo:

  O Día das Letras Galegas veu ao colexio unha filóloga a falarnos de literatura.

# Agora toca intentar o reto

Ao longo deste REA viches como elaborar diferentes tipos de textos, aprendiches o que son os topónimos e como se forman os xentilicios e debatiches cos teus compañeiros e compañeiras sobre temas que che interesan. Agora é o momento de poñer todos eses coñecementos en práctica para tratar de acadar o reto que che propoñemos.

## Audio

audio/mpeg

# Como se organiza un concello?

En Galicia ten moita importancia unha entidade territorial máis pequena que o concello: a parroquia. Esta división do territorio ten a súa orixe na estrutura organizativa da Igrexa. Unha parroquia é unha entidade que comprende varias aldeas ou lugares. Un concello ten varias parroquias.

Preme na imaxe para obter máis información.

# A unión fai a forza

Para acadar a maioría dos retos é preciso que traballemos en equipo para aproveitar o que mellor se lle dá a cada un/unha de nós. Nesta fase do REA traballaremos en equipos de catro compañeiros e compañeiras nos que distribuiremos os roles de maneira que cada quen teña atribuídas unhas funcións. En calquera caso estes roles son orientativos: todos e todas debemos colaborar en todos os traballos e ir rotando de maneira que poidamos coñecer o traballo desde diferentes puntos de vista.

Para acadar este reto precisaremos asumir os seguintes roles:

## Filóloga ou filólogo

Deberá:

- Dirixir os traballos de elección dos topónimos.
- Dirixir a creación os xentilicios para eses topónimos.
- Organizar o textos que se van publicar.

## Xeógrafa ou xeógrafo

Deberá:

- Dirixir a elaboración do mapa do concello.
- Situar os diferentes elementos de poboación e relevo.

## Historiadora ou historiador

Deberá:

- Coordinar o traballo de redacción dunha breve historia do noso concello.

## Deseñador ou deseñadora

Deberá:

- Coordinar os traballos de elaboración dos textos en Agueiro.
- Facilitar os códigos QR que enlacen coa información.

## Xornalista

Deberá:

- Coordinar a redacción dos textos do folleto informativo sobre o noso concello imaxinario.
- Coordinar a redacción do texto argumentativo dirixido ao goberno municipal.

## Audio

audio/mpeg

## Enfoque multinivel

A pesar de que a proposta principal será a de empregar a plataforma dixital Agueiro, propoñemos outras opcións en formatos diferentes:

1. Un mural en cartolina DIN-A3 na que recollamos toda a información da nosa proposta de concello. Os murais poderanse pendurar nos corredores do centro para a súa difusión.
2. Unha gravación en vídeo presentando o noso proxecto a través da voz de cada unha das persoas do grupo. Poderase subir á web do centro ou aula virtual para a súa difusión coa comunidade educativa.
3. Un pódcast feito en grupo e gravado na aula, na radio ou no polo creativo. Poderase subir á web do centro ou aula virtual para a súa difusión coa comunidade educativa.

Páxina 16 de 23

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)